Illum, il-Kummissjoni Ewropea nediet konsultazzjoni pubblika ta' 12-il ġimgħa biex tikseb kontribut min-negozji, l-organizzazzjonijiet u l-individwi fit-tfassil ta' strument legali ġdid biex jiskoraġġixxi u jikkontrobatti prattiki koerċittivi minn pajjiżi li mhumiex fl-UE. Dan l-istrument jagħti s-setgħa lill-Kummissjoni biex tapplika restrizzjonijiet kummerċjali, ta' investiment jew restrizzjonijiet oħra lejn kwalunkwe pajjiż mhux tal-UE li jinterferixxi bla bżonn fl-għażliet ta' politika tal-UE jew tal-Istati Membri tagħha. Il-Viċi President Eżekuttiv u l-Kummissarju għall-Kummerċ, Valdis Dombrovskis, qal: “Bħala parti mill-istrateġija l-ġdida tagħna tal-politika kummerċjali tal-UE, aħna impenjajna ruħna li nkunu aktar assertivi fid-difiża tal-interessi tagħna. L-istrument il-ġdid kontra l-koerċizzjoni jista' jkun parti importanti b'mod kritiku ta' din l-istrateġija. Dan jista' jagħtina għodda awtonoma b'saħħitha biex nieħdu azzjoni meta s-sħab tagħna ma josservawx ir-regoli. Aħna ninkoraġġixxu bil-qawwa lill-partijiet ikkonċernati, kemm fl-UE kif ukoll barra minnha, biex jaqsmu l-fehmiet tagħhom dwar prattiki koerċittivi u kif l-aħjar jiġu indirizzati. Jeħtieġ li nsaħħu r-reżiljenza tal-UE, nipproteġu l-interessi ekonomiċi tagħna, u nsaħħu d-drittijiet leġittimi tagħna li nimponu l-kontromiżuri, fejn hemm bżonn. Dan huwa dak li tirrappreżenta l-inizjattiva u nistennew bil-ħerqa li nirċievu firxa wiesgħa ta' kontribuzzjonijiet.” Il-konsultazzjoni Il-konsultazzjoni tfittex kontribut dwar diversi kwistjonijiet ta' politika rilevanti għat-tfassil ta' strument tal-UE kontra l-koerċizzjoni: Il-konsultazzjoni pubblika, miftuħa sat-22 ta' Ġunju 2021, hija parti minn strateġija ta' konsultazzjoni ġenerali għal din l-inizjattiva. It-tnedija tal-lum timmarka l-bidu tal-attivitajiet ta' konsultazzjoni, li jinkludu diversi avvenimenti mal-partijiet interessati matul il-perjodu bejn Marzu u Ġunju 2021. Il-kontribut li jasal se jservi biex il-Kummissjoni tiżviluppa l-proposta leġiżlattiva tagħha li għandha tiġi adottata sal-aħħar ta' din is-sena. L-intervent tal-politika tal-UE, fi kwalunkwe forma, għandu u ser ikun kompatibbli mal-ordni ġuridiku tal-UE u mad-dritt internazzjonali. L-istrument mhu se jkun immirat lejn l-ebda pajjiż partikolari. Se jkun qed iħares lejn il-problema tal-koerċizzjoni, li l-Kummissjoni qed tittraċċa u tistudja f'da l-istadju. Id-definizzjoni ta' prattiki ta' koerċizzjoni minn pajjiżi mhux tal-UE hija kwistjoni ċentrali għall-inizjattiva u l-Kummissjoni bħalissa qed tfittex kontribut mill-partijiet ikkonċernati biex tiddefinixxihom aktar. Il-Kuntest F'dawn l-aħħar snin, kien hemm għadd dejjem akbar ta' eżempji ta' pajjiżi barranin li qed ifittxu li jinfluwenzaw id-deċiżjonijiet jew l-imġiba tal-UE jew tal-Istati Membri tal-UE fil-qasam tal-politika kummerċjali u ta' investiment. Dawk il-pajjiżi jistgħu jippruvaw jiksbu ċerta direzzjoni politika billi jirrestrinġu l-kummerċ jew l-investiment — jew jheddu li jagħmlu dan — għad-detriment tan-negozji tal-UE inklużi dawk li joperaw f'dawn il-pajjiżi terzi. Prattiki bħal dawn jinterferixxu bla bżonn mal-ispazju leġittimu għat-tfassil tal-politika tal-UE u tal-Istati Membri tagħha u jimminaw l-awtonomija strateġika miftuħa tal-UE. Fil-proċess leġiżlattiv biex jiġi emendat ir-Regolament tal-UE dwar l-Infurzar tal-Kummerċ, il-Parlament Ewropew u l-Istati Membri tal-UE qajmu tħassib dwar dawn il-prattiki. Dan wassal għal qbil politiku dwar Dikjarazzjoni Konġunta tal-Kummissjoni, il-Kunsill u l-Parlament Ewropew biex jinħoloq strument leġiżlattiv ġdid biex jiskoraġġixxi u jikkontrobatti l-koerċizzjoni. L-inizjattiva tħabbret mill-President von der Leyen fl-Ittra ta' Intenzjoni lill-President tal-Parlament u lill-President fil-kariga tal-Kunsill tas-16 ta' Settembru 2020. Hija wkoll parti mill-Programm ta' Ħidma tal-Kummissjoni għall-2021. Valutazzjoni tal-Impatt se takkumpanja l-proposta leġiżlattiva tal-Kummissjoni. Il-Valutazzjoni tal-Impatt tal-Bidu ġiet ippubblikata aktar kmieni din is-sena u tippreżenta l-kunċett preliminari tal-inizjattiva. Għal aktar informazzjoni Ħolqa għal-konsultazzjoni pubblika miftuħa Ħolqa għall-istrateġija ta' konsultazzjoni ġenerali għall-inizjattiva Laqgħa tal-partijiet interessati (Ir-reġistrazzjoni tagħlaq fit-12 ta' April 2021)